b"\n_START_ARTICLE_\nCreutzfeldt-Jakobs sygdom\n_START_PARAGRAPH_\nCreutzfeldt-Jakobs sygdom (CJD) er en meget sj\xc3\xa6lden og altid d\xc3\xb8delig hjernelidelse, som rammer omkring \xc3\xa9n ud af en million mennesker hvert \xc3\xa5r. Oprindeligt var forestillingen, at sygdommen skyldtes et langsomt virus (slow virus), men med Stanley Prusiners oprensning af prionet i 1982, der ledte til Nobelprisen i fysiologi eller medicin i 1997, blev det den internationale konsensus, at sygdommen er en prionsygdom og for\xc3\xa5rsages af prionproteinet, PrP, som er et i mennesket og dyr normalt forekommende protein, men som af forskellige \xc3\xa5rsager kan foldes til en konformation, der kan for\xc3\xa5rsage neurologisk sygdom. \xc3\x85rsagen til denne \xc3\xa6ndring i proteinfoldningen danner grundlag for opdelingen af sygdommen i dets undertyper.\n_START_SECTION_\nPatogenese\n_START_PARAGRAPH_\nPrP forekommer if\xc3\xb8lge den mest accepterede model for prionsygdommes patogenese (nuclear polymerisation model) normalt i to monomeriske former: PrPC (cellul\xc3\xa6r PrP) og PrPSc (scrapie-form-PrP), og disse to konformationer menes at v\xc3\xa6re i fysiologisk ligev\xc3\xa6gt. Under normale forhold er PrPC den dominerende konformation, og dets sekund\xc3\xa6re proteinstruktur er domineret af \xce\xb1-helices. For alle CJD-typer g\xc3\xa6lder det, at der sker en ophobning af PrPSc, som er en konformation af PrP, hvis sekund\xc3\xa6re struktur er domineret af \xce\xb2-sheets. Disse \xce\xb2-sheets g\xc3\xb8r denne konformation tilb\xc3\xb8jelig til at aggregere til multimerisk PrPSc-amyloid, der kan virke neurotoksisk. Mekanismen for koblingen mellem PrPSc-amyloid og neurotoxicitet er endnu uklarlagt, om end forskellige modeller er blevet fremlagt. Neurotoxiciteten resulterer i apoptose, muligvis gennem \xc3\xb8get oxidativt stress. Sygdommen synes dermed at fremkaldes af en uhensigtsm\xc3\xa6ssig forskydning af de to konformationer til fordel for PrPSc, hvilket medf\xc3\xb8rer aggregering. If\xc3\xb8lge en mindre bredt accepteret model, template-directed refolding, inducerer PrPSc konversion af PrPC til PrPSc direkte, alts\xc3\xa5 udenom ligev\xc3\xa6gtsforskydningen fra nuclear polymerisation model.\n_START_SECTION_\nDiagnose\n_START_PARAGRAPH_\nDiagnostik af CJD baserer sig dels p\xc3\xa5 et passende klinisk sygdomsbillede, der skal underst\xc3\xb8ttes af relevante parakliniske unders\xc3\xb8gelser. For en definitiv diagnose kr\xc3\xa6ves biopsi af hjernev\xc3\xa6v, der unders\xc3\xb8ges neuropatologisk efter bestemte kriterier, der varierer for de forskellige undertyper af CJD. I Danmark, F\xc3\xa6r\xc3\xb8erne og Gr\xc3\xb8nland er denne definitive diagnostik centraliseret til patologiafdelingen p\xc3\xa5 Rigshospitalet. Biopsien undlades i nogle tilf\xc3\xa6lde p\xc3\xa5 grund af dens invasivitet, da diagnosen mange gange kan stilles med stor sikkerhed uden.\n_START_SECTION_\nRadiologisk diagnostik\n_START_PARAGRAPH_\nMR-scanning af hjernen kan anvendes til non-invasiv diagnostik. St\xc3\xa6rkt signal p\xc3\xa5 T2-sekvenser i nuclei pulvinares indikerer vCJD (h\xc3\xb8j sensitivitet og specificitet). Radiologiske tegn p\xc3\xa5 sCJD er bl.a. st\xc3\xa6rkt signal p\xc3\xa5 diffusionsv\xc3\xa6gtet MR i nucleus caudatus og putamen og evt. cortex cerebri, men disse har dog lavere sensitivitet end tegnene for vCJD.\n_START_SECTION_\nSporadisk Creutzfeldt-Jakobs sygdom\n_START_PARAGRAPH_\nSporadisk Creutzfeldt-Jakobs sygdom (sCJD) rammer typisk en midaldrende til \xc3\xa6ldre population. Gennemsnitsalderen ved d\xc3\xb8d er ca. 65 \xc3\xa5r. CJD blev f\xc3\xb8rste gang beskrevet i 1920 af Hans Gerhard Creutzfeldt og kort tid efter af Alfons Maria Jakob som en infektion af hjernev\xc3\xa6vet, som resulterede i fremadskridende psykiske og neurale lidelser med d\xc3\xb8delig udgang. Der findes mange undertyper af sCJD, inddelt dels p\xc3\xa5 baggrund af genotypen p\xc3\xa5 PRNP-genets codon 129, dels af de biokemiske egenskaber for den prion, som patienten er ramt af.\n_START_SECTION_\nVariant Creutzfeldt-Jakobs sygdom\n_START_PARAGRAPH_\nVariant Creutzfeldt-Jakobs sygdom (vCJD) blev beskrevet i 1996 som den menneskelige form af sygdommen kogalskab (bovin spongiform encefalopati, BSE), der i slutningen af 1980'erne f\xc3\xb8rte til en stor nedslagtning af inficeret kv\xc3\xa6g i England. Den kan p\xc3\xa5drages ved at indtage k\xc3\xb8d inficeret med BSE-prioner. Sygdommen kan have en inkubationstid p\xc3\xa5 flere \xc3\xa5r, men n\xc3\xa5r sygdommen f\xc3\xb8rst opst\xc3\xa5r, udvikler den sig hurtigere end sCJD, idet mediansygdomsforl\xc3\xb8bet er ca. 14 m\xc3\xa5neder, og patientpopulationen er v\xc3\xa6sentligt yngre, idet gennemsnitsalderen ved d\xc3\xb8d er 29 \xc3\xa5r. Sygdommen er karakteriseret af personligheds\xc3\xa6ndringer, fulgt af ataksi og deraf f\xc3\xb8lgende tab af kontrol over muskulatur, s\xc3\xa5 talen og bev\xc3\xa6gelser p\xc3\xa5virkes. D\xc3\xb8deligheden er 100%. Pr. december 2018 er antallet af d\xc3\xb8de p\xc3\xa5 verdensplan 228, hvilket g\xc3\xb8r sygdommen v\xc3\xa6sentligt sj\xc3\xa6ldnere end frygtet under vCJD-epidemien i starten af 2000-tallet. For vCJD g\xc3\xa6lder det, at PRNP-genets codon 129 modulerer susceptibilitet for vCJD markant, eftersom alle neuropatologisk bekr\xc3\xa6ftede tilf\xc3\xa6lde af vCJD undtagen \xc3\xa9t er sket hos patienter med den methionin-homozygote genotype p\xc3\xa5 PRNP's codon 129.\n_START_SECTION_\nFamili\xc3\xa6r Creutzfeldt-Jakobs sygdom\n_START_PARAGRAPH_\nForskellige \xc3\xa6ndringer i PRNP-genet, der koder for PrP kan pr\xc3\xa6disponere for udvikling af CJD. Ved den famili\xc3\xa6re form for CJD (fCJD) skyldes sygdommen oftest en nedarvet variant af codon 200 (E200K, dvs. glutamat \xc3\xa6ndret til lysin), men ogs\xc3\xa5 andre varianter forekommer, herunder D178N (aspartat \xc3\xa6ndret til aspargin p\xc3\xa5 codon 178) og V210I (valin \xc3\xa6ndret til isoleucin p\xc3\xa5 codon 210). Codon 129 modulerer forl\xc3\xb8bet hos alle famili\xc3\xa6re former, hvorfor forl\xc3\xb8bet udviser stor variation mellem forskellige patienter.\n_START_SECTION_\nSmittevejen\n_START_PARAGRAPH_\nSmitte kan ske ved indf\xc3\xb8relse af CJD-prioner i et rask individ. Eftersom PrP er mest udtrykt i nervev\xc3\xa6v, er denne ogs\xc3\xa5 meget infekti\xc3\xb8s, og s\xc3\xa6rlige forholdsregler skal tages for at inaktivere prioner fra materiale, der har v\xc3\xa6ret anvendt under medicinske procedurer p\xc3\xa5 patienter, der er under mistanke for at have CJD. PrP forekommer ogs\xc3\xa5 i andre v\xc3\xa6v, eksempelvis muskelv\xc3\xa6v, blod og lymfev\xc3\xa6v. Ved CJD har man desuden opdaget en smitterisiko ved transplantation, is\xc3\xa6r af v\xc3\xa6v eller organer med st\xc3\xa6rke neurale forbindelser som f.eks. hornhinder, hjernehinder samt ved indtagelse af ubehandlet v\xc3\xa6ksthormon (nu forbudt i EU). Tiltag p\xc3\xa5 samfundsniveau har minimeret risikoen for overf\xc3\xb8rsel af CJD ved medicinske procedurer i Vesten."